EPISTOLA CCXXIX. H. MORAVIENSIUM AD WIBALDUM ABBATEM.  Optatum ad papam iter ei deprecatur.   (Anno 1150.)
WIBALDO serenissimo domino et Patri suo venerabili sanctae Corbeiensis ecclesiae abbati, H. Dei per patientiam Moraviensium id quod dicitur, servitutis cum devotione orationis mutuae participationem.
Vestrae litteras benignitatis veneratione debita suscepimus ex quibus desiderio quod desideravimus, vos videlicet, quia salvum esse percepimus, gratias divinae pietati exsolvimus, non enim vestram minus quam nostram sospitatem et prosperitatem desideramus, et ab eo, haec qui praestare potest precibus, licet indignis, augeri et conservari deposcimus. Quod autem facietenus vestra pietas videre nos tantum desiderat, grates quidem agimus, ipsam tamen proinde quod nos videre non valuit, minime dolere rogamus, cujus praesentiam nostri cordis a memoria nec locorum spatia nec tormenta infirmitatis continua amovere queunt. De caetero quoniam vestrae sublimitatis excellentia pro nobis usque adeo humiliari non dedignatur, quod nostrae verbula parvitatis domino nostro papae sese velle deferre promittat, ei humiliter inclinamus, et ut vestrum iter angelus Dei comitetur, votis omnibus optamus. Et quoniam impraesentiarum ad praedictum dominum nostrum, quod deferamus, nihil aliud habemus, nostras ei continuas mandari oratiunculas, infirmitatem quoque vestrae relatione gratiae insinuari rogamus.